section_heading: Stari vijek
paragraph_text: Kroz Magnum je prolazila rimska magistralna cesta Via Gabiniana, nazvana po vojskovođi Aulu Gabiniju, koja je povezivala centre Burnum – Promona – Magnum – Andetrium – Salona. Cesta je od pravca Promone išla preko današnje Kadine Galvice, Otavica, Gradca i Baljaka te je u Magnum ulazila sa sjeverozapada preko nekadašnjeg Vezovića mosta preko Čikole. Prema seoskoj legendi Vezovića most je sagradio turski beg zvan Vezović, a most je srušen u listopadu 1944. godine. Prilikom regulacijskih radova u koritu Čikole krajem 20. stoljeća, uništeni su mu čak i temelji. Most je sasvim sigurno imao rimske temelje, jer je tu negdje Čikolu morala prelaziti Via Gabiniana. Joško Čelar, agronom iz Drniša, izjavio je da je u ljeto 1957. godine rigolovano polje kod Baline glavice te da je tako otkriven popločan rub veoma stare ceste. Prema tehnici gradnje ti ostaci upućuju na rimsko podrijetlo, te je najvjerojatnije riječ o Vii Gabiniani.<ref>Mladen Friganović, Polja gornje Krke, 1961. Iz Magnuma ta cesta je izlazila lijevom obalom potoka Vrbe, pritoka rijeke Čikole, u smjeru jugoistoka kroz klanac između Svilaje i Moseća kroz današnje Kljake i Ramljane pa dalje do Andetrija. Kroz Magnum je prolazila i priključna cesta koja je vodila prema važnom raskrižju unutarnjih prometnih smjerova negdje oko današnjeg Unešića. Cesta počinje u zaseoku Mešini i prelazi Moseć pokraj Mešinovih staja, te preko Donjeg Vinova u smjeru sjeverozapada završava na raskrižju pravaca kod Unešića.